Vlieënier lewend gevind 30 j. nadat hy afgeskiet is | Netwerk24
02 Junie 2018 19:06
’n Russiese vlieënier wie se vliegtuig drie dekades gelede tydens die Sowjet-veldtog in Afganistan neergeskiet is, is lewendig gevind.
Toe die Sowjet-Unie in 1989 aan Afganistan onttrek het, is 300 soldate as vermis aangegee. Sedertdien is net 30 lewendig opgespoor en die meeste van hulle het na hul tuislande teruggekeer.
'n Vorige vermiste Russiese soldaat wat na baie jare in Afghanistan gevind is, Bakhretdin Chakimof. Foto: Alexander Lawrentjew/Photoshot
“Hy lewe. Dit is verstommend. Hy het nou hulp nodig,” het Valerie Vostrotin, hoof van die Russiese afvaardiging van ’n gesamentlike Rusland-VSA-kommissie oor krygsgevangenes en soldate wat operasioneel vermis geraak het, aan ’n Russiese staatsnuusagentskap gesê.
Die vlieënier, wie se naam nie bekend gemaak is nie, wil huis toe gaan. Hy is in 1987 neergeskiet en is nou waarskynlik ouer as 60 jaar. Die vlieënier is moontlik in Pakistan gekry, waar Afganistan ’n kamp vir krygsgevangenes gehad het.
Die nuusagentskap RIA Novosti berig dat 125 Sowjet-vliegtuie gedurende die Afgaanse oorlog van 1979 tot 1989 neergeskiet is.
Kommersant, ’n sakedagblad, berig net een Sowjet-vlieënier is in 1987 neergeskiet: Sergei Pantelioek van die suidelike Russiese streek Rostof.
Die hoof van die plaaslike veterane-organisasie sê sy ma en suster leef nog en ’n plaaslike poniekoerant het sy 31-jarige dogter opgespoor wat gebore is enkele maande voordat haar pa vermis geraak het.
Meer oor: Afghanistan | Gevind